《雪后送殷介持归疁城》
清代·谢方琦

朔风萧萧林竹折，晓来门外千山雪。有客淹留阳羡城，愁听旅馆鸡声咽。

仲文儒雅旧知名，漂泊江湖百感生。故园东归岁云暮，断冰寒月他乡路。

村桥早发行人稀，冻浦舟横不敢渡。朱门重裘被僮仆，文章不救穷途哭。

短衣冲雪君毋悲，寒士何当谢荒谷。君不见少陵广厦空高歌，江上秋风卷茅屋。

作者简介：江苏宜兴人，字应云。康熙三十五年举人。与弟皆能诗，曾刻《咏雪亭唱和诗》。有《东墅集》。